[pic] | COMISIA COMUNITĂŢILOR EUROPENE |

Bruxelles, 22.12.2008

COM(2008) 883 final

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului privind aderarea Republicii Muntenegru la Organizația Mondială a Comerțului

(prezentată de Comisie)

EXPUNERE DE MOTIVE

CONTEXT

1. Membrii Organizației Mondiale a Comerțului (OMC) și Republica Muntenegru au ajuns în etapa finală a negocierilor legate de condițiile de aderare a Republicii Muntenegru la OMC. Aceasta survine după 4 ani de negocieri lansate odată cu înaintarea de către Republica Muntenegru a cererii de aderare la OMC, în decembrie 2004. Decizia Consiliului de aprobare a aderării Republicii Muntenegru este necesară înainte ca UE să poată sprijini în mod oficial aderarea acesteia la OMC. Rezumatul condițiilor de aderare este prezentat mai jos.

2. Angajamentele bilaterale comerciale privind bunurile și serviciile între UE și Republica Muntenegru figurează într-un acord comercial preferențial care face parte din Acordul de stabilizare și de asociere (ASA) semnat la 15 octombrie 2007. Partea comercială (acordul interimar) a fost aplicată de la 1 ianuarie 2008. Republica Muntenegru este, de asemenea, un candidat potențial la aderarea la UE.

EFECTELE ASUPRA BUNURILOR INDUSTRIALE ȘI AGRICOLE

3. Nomenclatura tarifară a Republicii Muntenegru reflectă structura tarifară din clasificarea SA 2007 de opt cifre, dar este prezentată în toate domeniile cu zece cifre. Toate liniile tarifare vor fi consolidate. Toate tarifele sunt prezentate ad-valorem. Nivelurile taxelor aplicate au o medie simplă totală de 4,19%. Media simplă totală a ratelor consolidate inițiale (IBR) este de 5,04%. Media simplă totală a ratelor consolidate finale (FBR) este de 4,92%. Toate sectoarele de activitate au o medie a ratelor consolidate sub 10%. Sectoarele cu valori de vârf cuprind hârtia, pielăria și blănurile (22%), precum și peștele (30%). Toate celelalte linii tarifare prezintă un nivel inferior sau egal de 15%. Pentru 131 de linii tarifare FBR este diferit de IBR. Durata punerii în aplicare este de 4 și, respectiv, 5 ani. Republica Muntenegru va lua parte la toate acordurile sectoriale, cu excepția câtorva sectoare foarte sensibile (hârtia, oțelul).

4. În ceea ce privește bunurile agricole, taxele aplicabile sunt de 12,08% și media IBR de 20,97%, aceasta din urmă urmând a fi redusă la 17,65%. În ceea ce privește agricultura, s-au prevăzut perioade de punere în aplicare pentru 760 de linii tarifare de 4 și, respectiv, 5 ani. Nivelurile cele mai ridicate sunt pentru unt, de 60%.

EFECTELE ASUPRA SERVICIILOR

5. Republica Muntenegru își asumă angajamente care permit accesul pe piață și concurența între prestatorii de servicii de pe piața internă și externă în practic toate sectoarele și subsectoarele, fapt care va avea efecte benefice atât pentru economia Republicii Muntenegru cât și pentru UE. Prestatorii externi de servicii nu se vor confrunta cu restricții cantitative sau discriminatorii în sectoare de servicii cheie precum:

- serviciile profesionale

- marea majoritate a serviciilor de afaceri

- serviciile poștale (în conformitate cu programul CE)

- serviciile de telecomunicații

- serviciile de construcții

- serviciile de distribuție

- serviciile de educație

- serviciile privind protecția mediului

- marea majoritate a serviciilor financiare (cu o perioadă de tranziție pentru anumite subsectoare)

- serviciile turistice, precum și

- o parte din serviciile de transport.

6. Cele câteva sectoare pentru care Republica Muntenegru nu își asumă angajamente cuprind serviciile sociale și serviciile de transport (căile de navigație interioare, transportul spațial, o parte din transportul aerian și feroviar, precum și transportul prin conducte). Republica Muntenegru nu își asumă, pe de altă parte, angajamente nici pentru serviciile audiovizuale. Muntenegru menține restricții privind furnizarea transfrontalieră de servicii medicale și dentare, servicii veterinare și servicii oferite de moașe, asistente și personalul paramedical, precum și de servicii de curățare a clădirilor, servicii fotografice, servicii de ambalare. În ceea ce privește serviciile de asigurări, Muntenegru menține aceleași restricții privind furnizarea transfrontalieră ca ceilalți membri ai OMC și va permite deschiderea directă de sucursale doar din 2012.

ANGAJAMENTE LUATE ÎN CADRUL PROTOCOLULUI DE ADERARE

7. În etapa finală, multilaterală, a procesului de aderare, membrii OMC au căutat împreună să asigure o compatibilitate elementară între legislația și instituțiile comerciale ale Republicii Muntenegru și normele și acordurile OMC, prin includerea unor dispoziții specifice în protocolul de aderare și în raportul grupului de lucru. Următoarele chestiuni prezintă un interes special pentru Uniunea Europeană:

Drepturile comerciale

8. În Muntenegru, străinii declarați au dreptul de a efectua activități de import și export în aceleași condiții ca și persoanele locale. De la data aderării la OMC, Muntenegru se va asigura că legislația și regulamentele privind drepturile de a importa și exporta bunuri și punerea lor în aplicare vor fi în conformitate cu obligațiile OMC.

Sistemul licențelor de import

9. Muntenegru a adus la conformitate cu normele OMC sistemul propriu al licențelor de import, inclusiv cu acordul referitor la procedurile privind licențele de import. Muntenegru s-a angajat să administreze și să aplice nivelurile tarifare și scutirile tarifare în conformitate cu acordul OMC și acordul privind licențele de import.

Măsurile investiționale legate de comerț

10. De la data aderării la OMC, Republica Muntenegru va aplica regimul său de investiții, fără discriminare, pentru toate importurile provenind de la membrii OMC și pentru bunurile produse pe piața internă, în conformitate cu acordul OMC, inclusiv cu acordul privind măsurile investiționale legate de comerț (TRIMS). Muntenegru a adoptat, printre altele, o nouă Lege privind tutunul care a anulat obligația pentru fiecare producător de a achiziționa o cantitate specificată de tutun prelucrat pe piața internă.

Drepturile de proprietate intelectuală

11. În ceea ce privește indicațiile geografice, Republica Muntenegru prevede coexistența indicațiilor geografice cu mărcile comerciale înregistrate în anumite circumstanțe în conformitate cu articolul 17 al acordului TRIPS. De asemenea, Muntenegru oferă aceeași protecție drepturilor la indicații geografice pentru cetățenii statelor membre OMC ca și pentru cetățenii Republicii Muntenegru. În ceea ce privește protecția datelor, Muntenegru oferă protecție produselor farmaceutice și agrochimice. În ceea ce privește consolidarea drepturilor de proprietate intelectuală, Muntenegru a pus în aplicare norme globale care cuprind, de asemenea, măsuri frontaliere speciale în conformitate cu cerințele acordului TRIPS.

Măsurile sanitare și fitosanitare

12. Muntenegru nu dispune în prezent de un punct unic de informare, dar a adoptat, în ianuarie 2008, un regulament cu privire la procedurile de notificare a măsurilor sanitare și fitosanitare pentru a se conforma acordului SPS. Punctul de informare va furniza informații, printre altele, despre aderarea Republicii Muntenegru la OMC și participarea sa în organizațiile internaționale sanitare și fitosanitare, inclusiv Codex Alimentarius, Oficiul Internațional de Epizootii, Convenția internațională pentru protecția plantelor, precum și despre orice măsură SPS adoptată sau propusă pe teritoriul său.

RECOMANDARE

13. Odată cu prezentarea condițiilor de aderare a Republicii Muntenegru la OMC pentru aprobare de către Consiliu, Comisia estimează că aceste condiții constituie un pachet echilibrat și ambițios de angajamente de deschidere a pieței, care va aduce beneficii substanțiale Republicii Muntenegru și partenerilor săi comerciali din OMC.

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului privind aderarea Republicii Muntenegru la Organizația Mondială a Comerțului

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 alineatele (1) și (5) coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) La 10 decembrie 2004, guvernul Republicii Muntenegru a depus o cerere de aderare la Acordul de instituire a Organizației Mondiale a Comerțului (OMC), în temeiul articolului XII din respectivul acord.

(2) Un grup de lucru privind aderarea Republicii Muntenegru a fost creat la 15 februarie 2005 pentru a se ajunge la un acord cu privire la condițiile de aderare acceptabile pentru Muntenegru, precum și pentru toți membrii OMC.

(3) Comisia, în numele Comunităților Europene și al Republicii Muntenegru, a încheiat, în aprilie 2008, negocierile privind comerțul cu bunuri și servicii.

(4) Aderarea la OMC este de așteptat să aibă o contribuție pozitivă și de durată la procesul de reformă economică și dezvoltare durabilă din Muntenegru.

(5) În consecință, Protocolul de aderare ar trebui aprobat.

(6) Articolul XII din Acordul de instituire a OMC prevede că modalitățile de aderare trebuie convenite între membrul aderent și OMC și că acestea sunt aprobate de Conferința Ministerială a OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

(7) Prin urmare, este necesar să se stabilească poziția Comunității în cadrul Consiliului General,

DECIDE:

Articol unic

1. Poziția Comunității în cadrul Consiliului General al OMC privind aderarea Republicii Muntenegru la OMC este de aprobare a aderării.

2. Această poziție este exprimată de Comisie în numele Comunității.

Adoptată la Bruxelles, […]

Pentru Consiliu

Președintele […]